  Анжелика Тихонова корреспондент Кема ик дыр ӧз кыльы ни, Удмуртиын нош ик удмурт кырӟанъя «Элькуновидение-2019» вожвылъяськон ортчоз. Ивортодэтъя «Удмуртия» агентство тодматоз, кинъёс туэ выль кырӟанъёссэс быдэстозы. Кутскомы Кияса ёросысь «Чильтэр» ансамбль бордысен. Кинъёс отчы пырисько, мар ужало, ансамбльлэн кивалтӥсез Любовь Митрянова вераз. «Чильтэр» ансамбль сизьым ар ӵоже кылзӥсьёссэ шумпоттэ ини. Отчы Кияса ёросысь Калыклы мерлыко юрттэт сётонъя центрысь котькытчы вутскись ньыль нылкышноос пырисько: Наталья Бочкарёва – кулэяськисьёс доры гуртазы потаса ужан ёзэтэн кивалтӥсь, Роза Беспалова – со ёзэтысь ик ӧнерчи, Елена Печникова – психолог но Любовь Митрянова – реабилитация ёзэтысь ӧнерчи. Любовь Митряновалэн верамезъя, «Элькуновидение» пыриськыны мылкыдзы куинь ар талэсь азьло кылдӥз ини, но весь мар ке люкетылӥз. «Вакытэз вуэмын вылымтэ на али», - шуэ ансамблен кивалтӥсь. Нош туэ ваньмыз тупам. Мылкыдзэс тужгес ик ӝутъям центрен кивалтӥсьсы Тамара Новосёлова. Кузёмы милемыз туж поддержать кариз. <…> Капчи адями ачиз. Милемлы но со котькуд ужын сюрес усьтэ. Мылкыд кариз, уксёен юрттӥз - кырӟанъя но, дӥськут вуронъя но, чисто ачиз малпаз модельёс но, материал басьтыны гинэ но ачиз ветлӥз. Вӧзын сыӵе юрттӥсь вань ке, мылкыд сётӥсь вань ке, аслад но мылкыдыд луэ Любовь Митрянова, «Чильтэр» ансамбльлэн кивалтӥсезТа вожвылъяськонэ «чильтэръёс» нырысьсэ пырисько. Конкурсысь выль эшъёс шедьтыны, выль кырӟанъёс кылыны, выль мылкыд басьтыны малпало. Со сяна, вормон сярысь малпанзы но сюлэмазы вань, шуо, дас устоосыз пӧлы ке но пырозы шуыса оско. «Элькуновидениын» соос Кияса ёрос администрациысь ӧнерчиен Ольга Танаеваен гожтэм «Гуртын будэмын » кырӟанэз быдэстозы. Со трос аръёс ӵоже пинал дырысеныз ачиз кырӟанъёс гожъя, гитараен шудэ, арганэн но шудэ. Музыкант. Творческой адями туж Любовь Митрянова, «Чильтэр» ансамбльлэн кивалтӥсезТворчествоен вырон сяна, нылкышноос гурт котыразы но вутто: нылпиоссэс будэто, пудо вордо, емыш будэто, корка пукто, киужлы но дыр висъяло. Со сяна, мугорзэс веськресгес карон понна фитнесэ но потало. Кыӵе уж борды ум кутскиське, ваньмыз милям киямы ӝуа. Ваньзэ быгатӥськом. Мылкыд сётӥсь луиз ке – дуннеез берыктом. Сыӵеесь ми ваньмы ньыльнамы ик Любовь Митрянова, «Чильтэр» ансамбльлэн кивалтӥсезТодэ вайытом, «Элькуновидение-2019» вожвылъяськонэ Удмуртиысь ёросъёсысь но каръёсысь 15 куриськонъёс вуизы.  Тегъёс: Лулчеберет Удмуртия удмуртъёс кырӟан Кияса Элькуновидение  